CELEX: C2007/297/39
Language: el
Date: 2007-12-08 00:00:00
Title: Υπόθεση C-437/07: Προσφυγή της 19ης Σεπτεμβρίου 2007 — Επιτροπή των Ευρωπαϊκών Κοινοτήτων κατά Ιταλικής Δημοκρατίας

8.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/24
            
         Προσφυγή της 19ης Σεπτεμβρίου 2007 — Επιτροπή των Ευρωπαϊκών Κοινοτήτων κατά Ιταλικής Δημοκρατίας
   (Υπόθεση C-437/07)
   (2007/C 297/39)
   Γλώσσα διαδικασίας: η ιταλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: C. Zadra και D. Kukovec)
   
      Καθής: Ιταλική Δημοκρατία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι, δεδομένου ότι ο Comune di L'Aquila (Δήμος L'Aquila) ανέθεσε σύμβαση δημοσίων έργων που έχει ως αντικείμενο τον σχεδιασμό και την υλοποίηση του έργου του τραμ με ελαστικά επίσωτρα για τη δημόσια συγκοινωνία στην πόλη L'Aquila σύμφωνα με μια διαδικασία, όπως εκείνη της «χρηματοδοτήσεως έργου», η οποία αποσκοπεί στην ανάθεση έργων κατά παραχώρηση, και δεδομένου ότι ο εν λόγω δήμος τροποποίησε το υποβληθέν βάσει της προσκλήσεως υποβολής προσφορών προκαταρκτικό σχέδιο μετά τη δημοσίευση της προκήρυξης του διαγωνισμού, η Ιταλική Δημοκρατία παρέβη τις υποχρεώσεις που υπέχει από την οδηγία 93/37/ΕΟΚ (1) του Συμβουλίου, της 14ης Ιουνίου 1993, περί συντονισμού των διαδικασιών για τη σύναψη συμβάσεων δημοσίων έργων, και ιδίως από τα άρθρα 7 και 11 αυτής, καθώς και από τα άρθρα 43 ΕΚ και 49 ΕΚ και από τις αρχές της διαφάνειας και της απαγορεύσεως των διακρίσεων, οι οποίες συνιστούν απόρροια των εν λόγω διατάξεων·
            
         
               —
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Ο Comune di L'Aquila ανέθεσε σύμβαση δημοσίων έργων που έχει ως αντικείμενο τον σχεδιασμό και την υλοποίηση του έργου του τραμ με ελαστικά επίσωτρα για τη δημόσια συγκοινωνία στην πόλη L'Aquila σύμφωνα με τη διαδικασία της «χρηματοδοτήσεως έργου», η οποία αποσκοπεί στην ανάθεση έργων κατά παραχώρηση και όχι στην ανάθεση συμβάσεως δημοσίων έργων. Εξάλλου, ο εν λόγω δήμος τροποποίησε το υποβληθέν βάσει της προσκλήσεως υποβολής προσφορών προκαταρκτικό σχέδιο μετά τη δημοσίευση της προκήρυξης του διαγωνισμού.
   Κατά την Επιτροπή, η συναφθείσα, στο πλαίσιο αυτό, μεταξύ του Comune di L'Aquila και του κατασκευαστικού ομίλου του έργου σύμβαση αποτελεί σύμβαση δημοσίων έργων κατά την έννοια του κοινοτικού δικαίου. Κατά συνέπεια, η σύναψη της συμβάσεως αυτής σύμφωνα με μια διαδικασία, όπως εκείνη της «χρηματοδοτήσεως έργου», η οποία αποσκοπεί στην ανάθεση έργων κατά παραχώρηση, είναι αντίθετη προς τους κανόνες που προβλέπει η οδηγία 93/37, και ιδίως προς τα άρθρα 7 και 11 αυτής. Εξάλλου, η τροποποίηση του υποβληθέντος βάσει της προσκλήσεως υποβολής προσφορών σχεδίου, η οποία έλαβε χώρα μετά τη δημοσίευση της προκήρυξης του διαγωνισμού, είναι αντίθετη προς τις αρχές της διαφάνειας και της απαγορεύσεως των διακρίσεων, επί των οποίων στηρίζονται η ελευθερία εγκαταστάσεως και η ελεύθερη παροχή υπηρεσιών που προβλέπονται στα άρθρα 43 ΕΚ και 49 ΕΚ.
   
      (1)  ΕΕ L 199, σ. 54.